### **ДО**

**МИНИСТЕРСКИЯ СЪВЕТ НА ПРОЕКТ**

### **РЕПУБЛИКА БЪЛГАРИЯ**

# **ДОКЛАД**

**ОТ**

**АЛЕКСАНДЪР НИКОЛОВ – МИНИСТЪР НА ЕНЕРГЕТИКАТА**

**Относно:** Проект на Постановление на Министерския съвет за приемане на Наредба за провеждане на конкурси и търгове по Закона за подземните богатства

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, във връзка с § 89, ал. 2 от Преходните и заключителни разпоредби на Закона за изменение и допълнение на Закона за подземните богатства (обн. ДВ, бр. 79 от 2020 г.), предлагам на Вашето внимание проект на Постановлениена Министерския съвет за приемане на Наредба за провеждане на конкурси и търгове по Закона за подземните богатства.

Законът за подземните богатства (ЗПБ) регламентира условията и реда за предоставяне на права за подземни богатства чрез конкурс или търг, както и по право. Министърът на енергетиката е единен орган по управление на подземните богатства и освен останалите законово регламентирани функции провежда конкурси и търгове.

Съгласно чл. 39, ал. 1, т. 1 и 2 от ЗПБ разрешения за търсене и проучване или за проучване на подземни богатства по чл. 2, ал. 1 от закона се предоставят чрез конкурс и чрез търг. Разрешение за търсене и проучване или за проучване в площ с подземни богатства по чл. 2, ал. 3 от закона или в площ, която включва и/или засяга находище с регистрирано търговско откритие, за което не е подадено заявление за предоставяне на концесия в шестмесечен срок от получаване на удостоверение за търговско откритие на находище на подземни богатства, се предоставя само чрез търг за същата група подземни богатства (чл. 39, ал. 3 от ЗПБ).

Концесия за добив в находище с подземни богатства по чл. 2, ал. 3 от закона или в находище с регистрирано търговско откритие, за което не е подадено заявление за предоставяне на концесия в шестмесечен срок от получаване на удостоверение за търговско откритие на находище на подземни богатства, се предоставя само чрез търг (чл. 39, ал. 4 от ЗПБ). С разпоредбата на чл. 46, ал. 2 от ЗПБ е регламентиран съставът на конкурсните/тръжните комисии.

В резултат на практическия опит, натрупан от единния орган по управление на подземните богатства, при провеждане на нормативно предвидените процедури по предоставяне на права за подземни богатства, бяха установени някои непълноти в нормативната уредба, които от своя страна обусловиха необходимостта от нейното прецизиране. Със Закона за изменение и допълнение на Закона за подземните богатства (ЗИД на ЗПБ, обн. ДВ, бр. 79 от 2020г.) нормативната уредба по отношение доказване наличието на финансови, технически и професионални възможности на кандидатите за предоставяне на права за подземни богатства е прецизирана, включително изчерпателно са уредени основанията, при чието наличие кандидат за предоставяне на разрешение или на концесия не се допуска до съответното производство; изчерпателно също така са регламентирани видовете документи, чрез които се доказва наличието на финансови, технически и професионални възможности на кандидатите за предоставяне на права за подземни богатства (чл. 23а, ал. 3, 4 и 5 от ЗПБ). За първи път на законодателно ниво е регламентирана възможността за доказване наличието на финансови, технически и професионални възможности чрез ресурсите на трето лице, включително са регламентирани изискванията, на които следва да отговарят съответните трети лица. В съответствие с изискванията за намаляване на административната тежест върху гражданите и бизнеса чрез премахване на изискването за предоставяне на официални удостоверителни документи на хартиен носител, е предвидена служебна проверка за удостоверяване на някои от обстоятелствата.

Редът за провеждане на конкурси и търгове за предоставяне на права за подземни богатства е регламентиран с Наредбата за провеждане на конкурси и търгове за предоставяне на разрешения за търсене и/или проучване и на концесии за добив на подземни богатства по Закона за подземните богатства, приета с Постановление № 231 на Министерския съвет от 11.10.2010 г. (обн. ДВ, бр. 82 от 19.10.2021 г., изм., бр. 5 от 19.01.2016 г., в сила от 19.01.2016 г.). С измененията и допълненията, направени със Закона за изменение и допълнение (ЗИД) на ЗПБ (обн. ДВ, бр. 79 от 2020 г.) уредбата относно конкурсите и търговете е значително променена, като са допълнени изискванията относно условията за участие и финансовите, техническите и професионални възможности на кандидатите за предоставяне на права за подземни богатства, както и условията и реда за доказване изпълнението на тези изисквания. Като цяло, в действащата си редакция ЗПБ съдържа по-детайлна уредба относно условията и реда за провеждане на конкурсите и на търговете, както и съществени разлики спрямо редакцията, действала към датата на последното изменение на посочената по-горе Наредба.

С § 89, ал. 2 от преходните и заключителни разпоредба на ЗИД на ЗПБ (обн. ДВ, бр. 79 от 2020 г.) се поставя изискване за привеждане на подзаконовата нормативна уредба в съответствие със закона. Тъй като промените, които се налагат от действащия ЗПБ са многобройни и важни, по аналогия следва да се приложи чл. 11, ал. 1 от Закона за нормативните актове, поради което е съставен проект на нова Наредба за провеждане на конкурси и търгове по Закона за подземните богатства (Проекта на Наредба).

Предложеното наименование на Проекта на Наредба е кратко, но дава точна и ясна представа за предмета на уредбата, съдържаща се в акта.

Проектът на Наредба е структуриран в четири глави, разпоредбите на които уреждат изчерпателно условията и реда за провеждане на конкурс и търг за предоставяне на разрешение за търсене и проучване или за проучване, както и за търг за предоставяне на концесия за добив, в съответствие със законовата делегация на чл. 42, ал. 3 от ЗПБ. На основание чл. 44, ал. 1, изречение второ от Указ № 883 за прилагане на Закона за нормативните актове с проекта на наредба по изключение са възпроизведени разпоредби на ЗПБ.

В глава първа от Проекта на Наредба са включени общите правила, които са основополагащи за останалите разпоредби, включени в акта. Тъй като ЗПБ определя, че оферти може да подават само лица, които са подали заявление за участие, с Проекта на Наредба е конкретизирано, че конкурсите и търговете са двуетапни процедури.

С глава втора са регламентирани подготовката и откриването на производството за предоставяне на разрешение и производството за предоставяне на концесия за добив, тъй като те предопределят наличието на основание за провеждане на конкурс или търг, както и определят правилата за провеждане на двете процедури.

С глава трета са определени правомощията на комисията за провеждане на конкурс или търг по чл. 46 от ЗПБ и изискванията относно организацията на нейната работа.

С глава четвърта, в пет раздела, са определени условията и реда за провеждане на конкурса и на търга.

На първо място са изведени общите изисквания към заявлението за участие и към офертата. Доколкото законовите разпоредби позволяват, е намалена административната тежест спрямо кандидатите и участниците чрез допускане на електронна форма на попълване, подписване и подаване на заявленията и на офертите, както и чрез отпадане на изискването за представяне на нотариално заверено пълномощно. Определен е ред за вътрешната организация в Министерството за регистриране на заявленията за участие и на офертите.

В отделни раздели е определен редът за провеждане на двата етапа на конкурса и търга, с което са съобразени логиката и изискванията на ЗПБ. Тъй като при търг класирането на участниците се извършва по направеното от тях ценово предложение, е отчетена вероятността две или повече от офертите да са с еднакви ценови предложения. В тези случаи с Проекта на Наредба е определен ред за провеждане на явно наддаване в търга.

С Проекта на Наредба се запазват разпоредбите относно изискванията за наличие на определени финансови и технически възможности на кандидатите за предоставяне на права за подземни богатства по чл. 2, ал. 1, т. 3 от ЗПБ (нефт и природен газ) в континенталния шелф и в изключителната икономическа зона на Република България в Черно море. Чрез посочените изисквания в националното законодателство са транспонирани разпоредби на Директива 2013/30/ЕС на Европейския парламент и на Съвета от 12 юни 2013 г. относно безопасността на свързаните с нефт и газ дейности в крайбрежни води (транспонирана с Наредбата за изискванията за предотвратяване на аварии при търсене и проучване или проучване или добив на подземни богатства – нефт и природен газ в териториалното море, континенталния шелф и в изключителната икономическа зона на Република България в Черно море, приета с Постановление № 366 на Министерския съвет от 21 декември 2016г. (обн. ДВ, бр. 103 от 2016г.).

При разработване на Проекта на Наредба са взети предвид относимите препоръки, съдържащи се в Концепцията за възможните решения за подобряване на концесионната политика за подземните богатства в Република България, разработена в рамките на Проект с наименование „Усъвършенстване на концесионната политика“, финансиран от Оперативна програма „Добро управление“, съфинансирана от ЕС чрез Европейския социален фонд и бенефициент Администрацията на Министерския съвет.

С проекта на Постановление на Министерския съвет за приемане на Проекта на Наредба се предвижда отмяна на действащата Наредбата за провеждане на конкурси и търгове за предоставяне на разрешения за търсене и/или проучване и на концесии за добив на подземни богатства по Закона за подземните богатства, приета с Постановление № 231 на Министерския съвет от 11.10.2010г. (обн. ДВ, бр. 82 от 19.10.2021г., изм., бр. 5 от 19.01.2016г., в сила от 19.01.2016г.). Относно започналите и неприключени до влизането в сила на постановлението процедури по предоставяне на разрешения за търсене и проучване или за проучване, или концесии за добив на подземни богатства е определено, че се довършват по досегашния ред.

Предложеният проект на акт не води до въздействие върху държавния бюджет, поради което е приложена финансова обосновка на основание чл. 35, ал. 1, т. 4, б. „б“ от Устройствения правилник на Министерския съвет и на неговата администрация.

Проектът на Постановление на Министерския съвет е съгласуван в съответствие с разпоредбите на чл. 32 от Устройствения правилник на Министерския съвет и на неговата администрация и на основание чл. 26, ал. 3 от Закона за нормативните актове е публикуван за обществено обсъждане на интернет страницата на Министерството на енергетиката и на Портала за обществени консултации на Министерския съвет. Получените становища, заедно със справка за приетите и неприетите бележки, са приложени към настоящия доклад.

Предложеният проект на Постановление не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

С оглед изложеното, на основание чл. 8, ал. 2от Устройствения правилник на Министерския съвет и на неговата администрация, предлагам да бъде приет приложения проект на Постановление на Министерския съвет за приемане на Наредба за провеждане на конкурси и търгове по Закона за подземните богатства.

**ПРИЛОЖЕНИЯ:**

1. Проект на Постановление на Министерския съвет;

2. Проект на Наредба за провеждане на конкурси и търгове по Закона за подземните богатства;

1. Финансова обосновка;

4. Частична предварителна оценка на въздействието, съобразена с препоръки, дадени със становище от 03.12.2021г. на дирекция „Модернизация на администрацията“ в Администрацията на Министерския съвет;

5. Становище от 03.12.2021г. на дирекция „Модернизация на администрацията“ в Администрацията на Министерския съвет по частичната предварителна оценка на въздействието;

1. Справка за съгласувателни становища;
2. Съгласувателни становища по чл. 32 от УПМСНА;
3. Съобщение за средствата за масово осведомяване.

С уважение,

**АЛЕКСАНДЪР НИКОЛОВ**

*Министър на енергетиката*